Daniel Rozenblum AQShning O'zbekistondagi yangi elchisi etib tasdiqlandi
Uzoq yillar AQShning Markaziy Osiyoga nisbatan siyosatida muhim rol o'ynab kelgan Daniel Rozenblum Toshkentda yangi elchi sifatida ish boshlashga shay.
VASHINGTON-TOSHKENT — 2018-yilning 23-avgust kuni Rozenblum AQSh Senati qoshida so'zlab, o'z maqsadlarini tushuntirgan edi. 18-sentabr kuni Senatning Tashqi aloqalar bo'yicha qo'mitasi tasdig'idan o'tdi. Lekin uning nomzodi palatada ovozga qo'yilmadi, chunki noyabr oyida yangi Kongress saylandi. Tarkibi o'zgargan Senat 11-aprel kuni uning nomzodini ma'qulladi. "Butunlay suveren O'zbekiston kim bilan qanday hamkorlik qilishni erkin tanlay olishi Amerika manfaatlari uchun xizmat qiladi", - degan edi Rozenblum qonunchilar oldida so'zlar ekan. Uning fikricha, erkinlik va qonun ustuvorligi O'zbekistonni yorqin kelajak tomon yetaklovchi eng muhim omillardir. Respublikada Prezident Shavkat Mirziyoyev boshchiligida keng qamrovli islohotlar boshlangan. Ularning ijobiy natijalar berishi uchun AQSh o'z hissasini qo'shishi, O'zbekiston xalqini yaqindan quvvatlashi kerak, dedi arbob. "Elchilikka tayinlansam, AQSh Senatining Tashqi aloqalar bo'yicha qo'mitasi bilan hamkorlikda Amerika manfaatlarini targ'ib qilaman", - degan Rozenblum. Xo'sh, diplomat nimalarni ko'zlamoqda? Rozenblum 2014-yildan beri AQShning Markaziy Osiyoga nisbatan diplomatiyasiga bosh-qosh edi. Ungacha Davlat departamentida turli boshqa lavozimlarda ham mintaqa, xususan O'zbekiston bilan ishlagan. Kasaba uyushmalari va mehnat huquqlari bo'yicha ham tajriba ega, chunki bu yo'nalishlarda ham xizmat qilgan. Rozenblum AQShning nufuzli Yel va Jons Hopkins universitetlarini bitirgan. Ohayo shtatidan ziyoli oilasidan chiqqan. Oilali, ikki farzandi bor. Bu Rozenblumning birinchi elchilik lavozimi bo'ladi. Senatorlar uni savolga tutar ekan, Afg'oniston yuzasidan O'zbekiston bilan hamkorlik naqadar muhim ekaniga urg'u berdi. Demokrat senator Jin Shahin O'zbekiston o'zgarayotgani, "ochilayotgani biz uchun juda ijobiy xabar va bundan bag'oyat mamnunmiz", - degan edi. Boshqa senatorlar ham o'xshash fikrda. O'zbekiston-AQSh aloqalari mustahkam bo'lishi kerak, bugungacha erishilgan yutuqlarni boy bermaslik lozim, yangi elchidan bir tomondan hamkorlikni yanada kuchaytirish, ikkinchi tomondan esa AQSh uchun muhim qadriyat va maqsadlarni olg'a surish kutiladi. Vashington siyosiy doiralari Rozenblumning O'zbekistonga elchi sifatida ketayotganidan xursand. Toshkentda ham munosabat ijobiy. Respublika rasmiylari o'zlariga tanish odam elchi bo'lib kelayotganidan mamnun. O'zbekiston hukumatida Pamela Spratlen elchiligida oldinga qo'yilgan ulkan qadamlar davom etaveradi, degan umid bor. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.